|  |  |  |
| --- | --- | --- |
|  |  | Δελτίο Τύπου |
|  |  |  |
| **Τμήμα Επικοινωνίας &**  **Δημοσίων Σχέσεων**  **Αθήνα, 03.09.2025** |  |  |
|  |  |  |

**Ειδικό Εποχικό Βοήθημα έτους 2025 της ΔΥΠΑ**

Την Τετάρτη 10 Σεπτεμβρίου θα ξεκινήσει η υποβολή ηλεκτρονικών αιτήσεων για το Ειδικό Εποχικό Βοήθημα της ΔΥΠΑ για το 2025, ενώ η υποβολή αιτήσεων στα Κέντρα Εξυπηρέτησης Πολιτών (ΚΕΠ) θα ξεκινήσει στις 23 Σεπτεμβρίου. Το ύψος του ειδικού εποχικού βοηθήματος κυμαίνεται από 687,75 € έως 1.375,50 €.

Επισημαίνεται ότι δεν δικαιούνται το επίδομα όσοι συγκεντρώνουν τις προϋποθέσεις τακτικής επιδότησης ανεργίας στο διάστημα 10/09/2025 – 30/11/2025. Επίσης, κανείς δεν μπορεί να λάβει και το ειδικό εποχικό βοήθημα και την τακτική επιδότηση ανεργίας, με εξαίρεση τους οικοδόμους.

Η υποβολή αιτήσεων γίνεται στη διεύθυνση:

<https://www.gov.gr/ipiresies/ergasia-kai-asphalise/anergia/eidiko-epokhiko-boethema-dypa>

Συγκεκριμένα, η διαδρομή θα είναι: gov.gr → Εργασία και ασφάλιση → Ανεργία → Ειδικό εποχικό βοήθημα ΔΥΠΑ

Δικαιούχοι είναι εργαζόμενοι ασφαλισμένοι στον e-ΕΦΚΑ που ασκούν ένα από τα παρακάτω επαγγέλματα: Οικοδόμου, λατόμου, ασβεστοποιού, κεραμοποιού, πλινθοποιού, αγγειοπλάστη, δασεργάτη, ρητινοσυλλέκτη, καπνεργάτη, μουσικού - μέλους οικείου επαγγελματικού σωματείου, υποδηματεργάτη, μισθωτού ναυπηγοεπισκευαστικής ζώνης, χειριστή εκσκαπτικών, ανυψωτικών, οδοποιητικών, γεωτρητικών μηχανημάτων, ηθοποιού, τεχνικού κινηματογράφου και τηλεόρασης, χειριστή και βοηθού χειριστή κινηματογράφου, ελεγκτή κινηματογράφου και θεάτρου, ταμία κινηματογράφου και θεάτρου, εργαζόμενου τουριστικού και επισιτιστικού κλάδου, σμυριδεργάτη, ταξιθέτου θεάτρου - κινηματογράφου, χορευτή - μέλους οικείων κλαδικών ή ομοιοεπαγγελματικών σωματείων, καθώς και τεχνικού απασχολούμενου σε ζωντανές οπτικοακουστικές εκδηλώσεις - μέλους οικείων κλαδικών ή ομοιοεπαγγελματικών σωματείων.

Δικαιούχοι είναι και οι ασφαλισμένοι που έχουν παραχωρηθεί από επιχειρήσεις προσωρινής απασχόλησης για να εργαστούν σε έμμεσους εργοδότες, οι οποίοι δραστηριοποιούνται στον τουριστικό και επισιτιστικό κλάδο (όπως προκύπτει από τον ΚΑΔ στον ατομικό λογαριασμό ασφάλισής τους), εφόσον πληρούν τις λοιπές προϋποθέσεις χορήγησης του βοηθήματος.

Η προθεσμία υποβολής αιτήσεων λήγει την Κυριακή 30 Νοεμβρίου και δεν απαιτείται αυτοπρόσωπη προσέλευση στα Κέντρα Προώθησης Απασχόλησης (ΚΠΑ2) της ΔΥΠΑ.

Η απόφαση παραλαμβάνεται μέσω των ηλεκτρονικών υπηρεσιών της ΔΥΠΑ. Για αναλυτικές πληροφορίες, τους όρους και τις προϋποθέσεις, το ύψος του βοηθήματος και τα δικαιολογητικά, οι ενδιαφερόμενοι μπορούν να επισκεφτούν την ηλεκτρονική διεύθυνση:

<https://www.dypa.gov.gr/anergia-kai-paroxes-asfalishs-misthwtwn?tab=boithimata-epidomata&tab2=eidiko-epokhiko-voithima&tab3>=

**Ειδικό Εποχικό Βοήθημα έτους 2025 ανά επάγγελμα**

|  |  |  |
| --- | --- | --- |
| **ΚΛΑΔΟΣ** | **Ημερομίσθια 2024**  **Από - Έως** | **ΠΟΣΟ (€)** |
| Οικοδόμοι, Λατόμοι, Ασβεστοποιοί | 95-210  αποκλειστικά στον κλάδο | 1017,87€ |
| Κεραμοποιοί, Πλινθοποιοί, Αγγειοπλάστες | 50-210 | 962,85€ |
| Δασεργάτες - Ρητινοσυλλέκτες | 50-210 | 962,85€ |
| Καπνεργάτες | 50-210 | 962,85€ |
| Μουσικοί - μέλη του οικείου επαγγελματικού σωματείου | 50-210 | 687,75€ |
| Υποδηματεργάτες | 50-210 | 687,75€ |
| Μισθωτοί ναυπηγοεπισκευαστικής ζώνης | 50-230 | 962,85€ |
| Χειριστές εκσκαπτικών, ανυψωτικών, οδοποιητικών, γεωτρητικών μηχανημάτων | 70-210 | 687,75€ |
| Ηθοποιοί | 50-210 | 687,75€ |
| Τεχνικοί κινηματογράφου & τηλεόρασης | 50-210 | 687,75€ |
| Χειριστές και βοηθοί χειριστών κινηματογράφου | 50-210 | 687,75€ |
| Ελεγκτές κινηματογράφου & θεάτρου | 50-210 | 687,75€ |
| Ταμίες κινηματογράφου & θεάτρου | 50-210 | 687,75€ |
| Εργαζόμενοι τουριστικού & επισιτιστικού κλάδου | 75 και όχι άνω των 50 από 1/10 -31/12 | 687,75€ |
| Σμυριδεργάτες | 50-240 | 1375,50€ |
| Ταξιθέτες θεάτρου & κινηματογράφου | 50-210 | 687,75€ |
| Χορευτές - μέλη των οικείων κλαδικών ή ομοιοεπαγγελματικών σωματείων | 50-210 | 687,75€ |
| Τεχνικοί απασχολούμενοι σε ζωντανές οπτικοακουστικές εκδηλώσεις - μέλη των οικείων κλαδικών ή ομοιοεπαγγελματικών σωματείων | 50-210 | 687,75€ |